จับตาหุ้น TISCO
ราคาหุ้นของ บมจ.ทิสโก้ไฟแนนซ์เชี่ยลกรุ๊ป หรือ TISCO อยู่ในทิศทางที่ดีจริงๆ
25 เม.ย. 2560

ลูบคมตลาดทุน : ธนะชัย ณ นคร
ราคาหุ้นของ บมจ.ทิสโก้ไฟแนนซ์เชี่ยลกรุ๊ป หรือ TISCO อยู่ในทิศทางที่ดีจริงๆ
เป็นการปรับขึ้นไปตามผลประกอบการครับ
และรวมถึงการคาดการณ์จากปัจจัยบวกต่างๆ ที่จะเข้ามาต่อเนื่องนับจากนี้ไป
ณ สิ้นปี 2559 หุ้นทิสโก้ ราคาปิดที่ 60.25 บาทต่อหุ้น
ส่วนวานนี้ราคาปิด 79 บาท
นั่นเท่ากับว่า ราคาหุ้นทิสโก้ปรับขึ้นจากสิ้นปี 2559 มาแล้วกว่า 26.14%
ใครมีอยู่ในพอร์ตตั้งแต่ปีก่อนหน้า คงยิ้มรับกระเป๋าตุงกันไปแล้ว
หุ้นทิสโก้ปรับขึ้นมาค่อนข้างมากก่อนหน้านี้แล้วครั้งหนึ่ง หลังจากแจ้งต่อตลาดหลักทรัพย์ว่า กำลังทำดีลซื้อพอร์ตรายย่อยมาจากธนาคารสแตนดาร์ดชาร์ตเตอร์ด (ไทย)
และทำให้นักวิเคราะห์ต่างหันมาดีดลูกคิดเชียร์ซื้อหุ้นทิสโก้กันเป็นแถว
หุ้นมีการปรับราคาขึ้นอีกครั้งก็คอนประกาศผลประกอบการไตรมาส 1/60 ออกมา
กำไรสุทธิกว่า 1.49 พันล้านบาท เพิ่มขึ้น 18.8%
ตัวเลขดังกล่าวนี้ถือว่ามากกว่าที่นักวิเคราะห์คาดการณ์กันไว้เสียอีก
ที่สำคัญกว่านั้นนะ
ตัวเลขสำคัญทางการเงินต่างๆ ทั้งเงินกองทุนต่อสินทรัพย์(BIS Ratio) เพิ่มขึ้นมาเป็น 19.8%
และตัวเลขเงินกองทุนดังกล่าวนี้ ยังถือว่ามากสุดเมื่อเทียบกับหุ้นในกลุ่มธนาคารพาณิชย์ด้วยกัน หลังจากมีการแจ้งผลประกอบการไตรมาส 1/60 กันออกมาครบทุกแห่งแล้ว
ถือว่าไม่ธรรมดาเลยล่ะ
ส่วนเงินสำรองหนี้สูญต่อหนี้ที่ไม่ก่อให้เกิดรายได้ หรือ Coverage Ratio ขึ้นมาอยู่ที่ 1654%
เห็นตัวเลขแบบนี้แล้ว ทำให้ทิสโก้อยู่ในสถานการณ์ที่เบาตัวไร้ความกังวลเรื่องหลังบ้าน คือ ไม่ต้องห่วงหน้เพะวงหลังเหมือนก่อนหน้านี้แล้ว
นี่ยังไม่นับรวมตัวเลขหนี้เสีย(NPL) ปรับลงมาเหลือ 2.37% จาก 2.50^ เมื่อสิ้นปี 2559
หลังการประกาศตัวเลขไตรมาส 1 ออกมาเมื่อวันที่ 17 เม.ย.
ราคาหุ้นทิสโก้วันนั้นอยู่ที่ 71.50 บาท ต่อหุ้น
หลังจากนั้น ราคาหุ้นยังคงปรับขึ้นมาต่อเนื่อง และหากเทียบกับราคาปิดวานนี้ เท กับว่า เพิ่มขึ้นมาแล้วในช่วง 6 วันทำการ กว่า 6.29%
นักวิเคราะห์ต่างมีมุมมองเชิงบวกต่อหุ้นทิสโก้ในระยะต่อไป
โบรกฯหลายปรับเพิ่มราคาเป้าหมายขึ้นมา
บล.ดีบีเอสฯ ให้ราคาเป้าหมายไว้สูงสุด 82 บาท
ส่วน บล.ฟินันเซีย ไซรัส และ บล.กรุงศรี ให้ราคาเป้าหมายเท่ากันที่ 80 บาท
เห็นราคาหุ้นปรับขึ้นมาแบบนี้แล้ว ทำให้เหลืออัพไซด์จากราคาเป้าหมายระดับสูงสุดอยู่ประมาณ 6-7% เท่านั้น
ปัจจุบันหุ้นทิสโก้ ซื้อขายกันที่ระดับ พี/อี 12.28 เท่า
ส่วนวันที่ 26 เม.ย.นี้จะขึ้นเครื่องหมาย XD เพื่อเตรียมจ่ายเงินปันผล 3.50 บาทต่อหุ้น คิดเป็นอัตราผลตอบแทนเงินปันผล 4.56% ต่อหุ้น
ซึ่งก็ยังพอเป็นตัวเลขที่น่าสนใจนะ
เท่าที่ดูข้อมูลของนักวิเคราะห์ พวกเขามองว่า ราคาหุ้นน่าจะขยับอยู่ในกรอบแคบระหว่าง 70 – 78 บาท
และราคาหุ้นไท้น่าจะวิ่งเกินจาราคาเป้าหมาย
เว้นแต่ว่าจะมีปัจจัยบวกใหม่ๆ เข้ามาสนับสนุน
แล้วมาปรับราคาเป้าหมายใหม่อีกรอบ